
Rīgā 2026. gada 10. martā (prot. Nr. 14 58. §)
Eiropas Savienības kohēzijas politikas programmas 2021.–2027. gadam 6.1.1. specifiskā atbalsta mērķa "Pārejas uz klimatneitralitāti radīto ekonomisko, sociālo un vides seku mazināšana visvairāk skartajos reģionos" 6.1.1.1. pasākuma "Atteikšanās no kūdras izmantošanas enerģētikā" ceturtās un piektās projektu iesniegumu atlases kārtas īstenošanas noteikumi
Izdoti saskaņā ar Eiropas Savienības fondu 2021.–2027. gada plānošanas perioda vadības likuma 19. panta 6. un 13. punktu 
I. Vispārīgie jautājumi
· 1. Noteikumi nosaka: 
· 1.1. kārtību, kādā īsteno Eiropas Savienības kohēzijas politikas programmas 2021.–2027. gadam 6.1.1. specifiskā atbalsta mērķa "Pārejas uz klimatneitralitāti radīto ekonomisko, sociālo un vides seku mazināšana visvairāk skartajos reģionos" 6.1.1.1. pasākuma "Atteikšanās no kūdras izmantošanas enerģētikā" (turpmāk – pasākums) ceturto projektu iesniegumu atlases kārtu (turpmāk – ceturtā atlases kārta) un piekto projektu iesniegumu atlases kārtu (turpmāk – piektā atlases kārta) (turpmāk kopā – ceturtā un piektā atlases kārta);
· 1.2. pasākuma ceturtās un piektās atlases kārtas mērķi;
· 1.3. pasākuma ceturtajai un piektajai atlases kārtai pieejamo finansējumu;
· 1.4. prasības Taisnīgas pārkārtošanās fonda projekta (turpmāk – projekts) iesniedzējam (turpmāk – projekta iesniedzējs), finansējuma saņēmējam un sadarbības partnerim;
· 1.5. atbalstāmo darbību un izmaksu attiecināmības nosacījumus, kā arī komercdarbības atbalsta piešķiršanas nosacījumus; 
· 1.6. vienkāršoto izmaksu piemērošanas nosacījumus un kārtību.
· 2. Pasākuma ceturtās un piektās atlases kārtas mērķis ir mazināt vēsturiski radīto kaitējumu dabas resursiem vēsturiskajās kūdras ieguves vietās, revitalizējot purvu, mežu un ūdenstilpju ekosistēmas, atjaunojot to funkcionalitāti, mazinot siltumnīcefekta gāzu emisijas, kā arī stiprinot to spēju piesaistīt oglekļa dioksīdu. Piektās atlases kārtas papildu mērķis ir veikt vēsturisko kūdras ieguves vietu revitalizāciju, ierīkojot ilggadīgos stādījumus, tādējādi samazinot siltumnīcefekta gāzu emisijas un veicinot šo teritoriju izmantošanu un ekonomisko aktivitāti reģionos.
· 3. Pasākuma ceturtās un piektās atlases kārtas mērķteritorijas un īstenošanas vietas ir Kūdras ilgtspējīgas izmantošanas pamatnostādņu 2020.–2030. gadam 3. pielikumā (turpmāk – pamatnostādņu 3. pielikums) minētās teritorijas, kas atrodas Kurzemes, Latgales, Vidzemes un Zemgales statistiskajā reģionā saskaņā ar 2022. gada 25. novembrī spēkā esošo Statistiski teritoriālo vienību nomenklatūras 3. līmeņa (NUTS 3. līmenis) klasifikāciju.
· 4. Pasākuma ceturtās un piektās atlases kārtas mērķa grupa ir pašvaldības un privātpersonas, kuru īpašumā, valdījumā vai turējumā ir šo noteikumu 3. punktā minētās teritorijas, kurās paredzēts īstenot revitalizācijas pasākumus.
· 5. Pasākuma ceturto un piekto atlases kārtu īsteno līdz 2030. gada 31. decembrim, sasniedzot šādus uzraudzības rādītājus:
· 5.1. iznākuma rādītājs – atbalstītā sanētās zemes platība. Iznākuma rādītāja vērtība tiek sasniegta, ja tiek veikti ieguldījumi pamatnostādņu 3. pielikumā minētajās teritorijās vismaz 5 100 hektāru platībā (ceturtajā atlases kārtā 150 hektāru platībā, piektajā atlases kārtā 4 950 hektāru platībā);
· 5.2. rezultāta rādītājs – aplēstās siltumnīcefekta gāzu emisijas. Rezultāta rādītāja vērtība tiek sasniegta un aprēķināta no projektos iekļautajām teritorijām, sasniedzot siltumnīcefekta gāzu emisiju samazinājumu vismaz –42 398 (ietaupījumu vismaz 98 000) oglekļa dioksīda ekvivalenta tonnu gadā (ceturtajā atlases kārtā –190 (ietaupījumu vismaz 800), piektajā atlases kārtā –42 208 (ietaupījumu vismaz 97 200) oglekļa dioksīda ekvivalenta tonnu gadā).
· 6. Šo noteikumu 5.1. apakšpunktā minētā iznākuma rādītāja faktisko vērtību apliecina pieņemšanas un nodošanas akts par projekta darbību veikšanu vai nozares eksperta vai valsts iestādes atzinums, akts vai dokumentāri pierādījumi un apliecinājums, kurā norādīta uz projektu attiecināmā platība un īstenotais revitalizācijas darbību veids.
· 7. Šo noteikumu 5.2. apakšpunktā minēto rezultāta rādītāja vērtību sasniegšanu apliecina finansējuma saņēmējs un sadarbības partneris (ja attiecināms), veicot aplēsto siltumnīcefekta gāzu emisiju aprēķinu vai norādot tās atbilstoši Ministru kabineta 2024. gada 9. jūlija noteikumu Nr. 450 "Eiropas Savienības kohēzijas politikas programmas 2021.–2027. gadam 6.1.1. specifiskā atbalsta mērķa "Pārejas uz klimatneitralitāti radīto ekonomisko, sociālo un vides seku mazināšana visvairāk skartajos reģionos" 6.1.1.1. pasākuma "Atteikšanās no kūdras izmantošanas enerģētikā" pirmās projektu iesniegumu atlases kārtas īstenošanas noteikumi" 20.5.2. apakšpunkta ietvaros izstrādātajā revitalizācijas dokumentā (turpmāk – revitalizācijas stratēģija) aprēķinātajām emisijām.
· 8. Pasākuma ceturto atlases kārtu īsteno ierobežotas projektu iesniegumu atlases veidā, bet pasākuma piekto atlases kārtu – atklātas projektu iesniegumu atlases veidā. Ja nepieciešams, atlases kārtu ietvaros var rīkot vairākus uzsaukumus, tostarp atsevišķi pa statistikas reģioniem.
· 9. Pasākuma ietvaros atbildīgās iestādes funkcijas pilda Viedās administrācijas un reģionālās attīstības ministrija (turpmāk – atbildīgā iestāde).
· 10. Pasākuma ceturtās atlases kārtas īstenošanai pieejamais kopējais attiecināmais finansējuma apmērs ir vismaz 2 361 656 euro, tai skaitā Taisnīgas pārkārtošanās fonda finansējums – 2 007 407 euro un nacionālais līdzfinansējums, ko veido pašvaldības budžeta vai arī pašvaldības finansējums, par kuru nav saņemts komercdarbības atbalsts, vai privātais finansējums, ja kā sadarbības partneris tiek piesaistīta privātpersona atbilstoši šo noteikumu 17.1. apakšpunktam, – vismaz 354 249 euro.
· 11. Pasākuma piektās atlases kārtas īstenošanai pieejamais kopējais attiecināmais finansējuma apmērs ir vismaz 16 616 085 euro, tai skaitā Taisnīgas pārkārtošanās fonda finansējums – 14 123 672 euro un līdzfinansējums, ko veido privātais finansējums vai, ja atbilstoši šo noteikumu 17.2. apakšpunktam kā sadarbības partneris tiek piesaistīta pašvaldība, pašvaldības budžeta vai arī pašvaldības finansējums, par kuru nav saņemts komercdarbības atbalsts, – vismaz 2 492 413 euro.
· 12. Pasākuma ceturtajā un piektajā atlases kārtā atbalsts tiek sniegts granta veidā.
· 13. Pasākuma ceturtajā un piektajā atlases kārtā viena projekta īstenošanai maksimālais pieejamais Taisnīgas pārkārtošanās fonda finansējums ir 800 000 euro, bet, īstenojot šo noteikumu 24.1. apakšpunktā minēto atbalstāmo darbību, attiecināmās izmaksas nepārsniedz 600 000 euro.
· 14. Maksimālais attiecināmais Taisnīgas pārkārtošanās fonda finansējuma apmērs nepārsniedz:
· 14.1. 90 procentus no projekta kopējā attiecināmā finansējuma, īstenojot šo noteikumu 23.1. un 23.4. apakšpunktā minētās darbības;
· 14.2. 95 procentus no projekta kopējā attiecināmā finansējuma, īstenojot šo noteikumu 23.2. un 23.3. apakšpunktā minētās darbības;
· 14.3. 65 procentus no projekta kopējā attiecināmā finansējuma, īstenojot šo noteikumu 24.1. apakšpunktā minēto darbību.
· 15. Ja pasākuma ceturtajā un piektajā atlases kārtā netiek izmantots viss tai paredzētais Taisnīgas pārkārtošanās fonda finansējums, var īstenot atkārtotus uzsaukumus. 
II. Prasības projekta iesniedzējam un sadarbības partnerim (ja attiecināms)
· 16. Projekta iesniedzējs, kas pēc projekta iesnieguma apstiprināšanas kļūst par finansējuma saņēmēju, ir:
· 16.1. pasākuma ceturtajā atlases kārtā – pašvaldības, kuru īpašumā vai valdījumā atrodas šo noteikumu 3. punktā minētās teritorijas, kuras norādītas pasākuma pirmās atlases kārtas ietvaros atbildīgajai iestādei iesniegtajā nodevumā, ko izstrādājis Vidzemes plānošanas reģions sadarbībā ar Kurzemes, Zemgales un Latgales plānošanas reģioniem un kurā iekļauts izvērtējums par pašvaldību īpašumā esošajām kūdras ieguves vietām kā degradētām teritorijām, kurās iespējams īstenot revitalizāciju;
· 16.2. pasākuma piektajā atlases kārtā – privātpersona, kuras īpašumā, valdījumā vai turējumā atrodas šo noteikumu 3. punktā minētā teritorija vai kurai uz šo teritoriju ir nodibināta apbūves tiesība, kā arī minētās teritorijas īpašnieka pilnvarota persona.
· 17. Projekta iesniedzējs pasākuma ceturtās un piektās atlases kārtas ietvaros var piesaistīt vienu vai vairākus sadarbības partnerus, pirms projekta īstenošanas uzsākšanas slēdzot sadarbības līgumu vai vienošanos par pušu pienākumiem, tiesībām un atbildību projekta mērķa un rādītāju sasniegšanā un šo noteikumu 18. punktā minēto prasību nodrošināšanā atbilstoši normatīvajiem aktiem par kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā:
· 17.1. pasākuma ceturtajā atlases kārtā – privātpersonu, kuras īpašumā, valdījumā vai turējumā atrodas šo noteikumu 3. punktā minētā teritorija, vai minētās teritorijas īpašnieka pilnvarotu personu;
· 17.2. pasākuma piektajā atlases kārtā – pašvaldību vai citu privātpersonu, kuras īpašumā, valdījumā vai turējumā atrodas šo noteikumu 3. punktā minētās teritorijas vai kurai uz šīm teritorijām ir nodibināta apbūves tiesība, kā arī minēto teritoriju īpašnieka pilnvarotu personu.
· 18. Projekta iesniedzējs kopīgi ar sadarbības partneri (ja attiecināms):
· 18.1. plāno projektā sasniedzamos uzraudzības rādītājus un Taisnīgas pārkārtošanās fonda finansējumu atbilstoši šo noteikumu 5. punktā minētajiem rādītājiem un šo noteikumu 10. un 11. punktā minētajam pieejamam finansējumam;
· 18.2. iesaistās projekta īstenošanā ar saviem resursiem, tai skaitā ar tā īpašumā, valdījumā vai turējumā esošo nekustamo īpašumu;
· 18.3. nodrošina projekta rezultātu ilgtspēju, uzturēšanu un apsaimniekošanu atbilstoši revitalizācijas stratēģijām un kompetentu iestāžu un ekspertu norādījumiem par teritoriju apsaimniekošanas darbībām pēc projekta noslēgšanas, tostarp nodrošina, ka netiek uzsākta kūdras ieguve visā projekta dzīves ciklā, kas iekļauj projekta īstenošanas laiku un pēcuzraudzības periodu un ir vismaz 15 gadi;
· 18.4. nodrošina revitalizējamo teritoriju ekosistēmu pakalpojumu un sociālekonomisko novērtējumu veikšanu;
· 18.5. lai izvērtētu šo noteikumu 23. punktā un 24.1. apakšpunktā minēto atbalstāmo revitalizācijas veidu atbilstību un nodrošinātu principa "piesārņotājs maksā" piemērošanas izvērtēšanu, ņem vērā revitalizācijas stratēģiju, kurā noteikti atbalstāmie risinājumi un darbības un izvērtēta principa "piesārņotājs maksā" piemērošana. Ja šāda revitalizācijas stratēģija nav izstrādāta, projekta iesniedzējam un sadarbības partnerim (ja attiecināms) jāsaņem atzinumi, ko sniegušas kompetentas iestādes, speciālisti vai eksperti sugu un biotopu, purvu, hidroloģijas vai citā ar kūdras ieguves vietu rekultivāciju saistītā jomā. Atzinumos jābūt pamatotam atbilstošam revitalizācijas veidam un īstenojamām darbībām, ņemot vērā teritorijas ietekmējošos faktorus un plānoto revitalizācijas darbību lietderību. Papildus atzinumam projekta iesniedzējam un sadarbības partnerim (ja attiecināms) ir pienākums sniegt informāciju, lai pamatotu principa "piesārņotājs maksā" nepiemērošanu.
· 19. Pasākuma ceturtajā un piektajā atlases kārtā projektā, kurā netiek sniegts komercdarbības atbalsts, projekta darbību rezultātā var rasties ieņēmumi, piemēram, no koksnes un šķeldas realizācijas. Šo ieņēmumu uzskaitei projekta iesniedzējs nodrošina finanšu analīzes sagatavošanu. Pamatojoties uz finanšu analīzē norādīto neto ieņēmumu apmēru, kas tiek precizēts atbilstoši faktiskajam apmēram, ne vēlāk kā pirms pēdējā maksājuma veikšanas tiek samazināts Taisnīgas pārkārtošanās fonda finansējuma apmērs. Pēc projekta darbību pabeigšanas, īstenojot renaturalizāciju un ūdenstilpju izveidi, kas attiecināma uz dabas atjaunošanas prasību īstenošanu atbilstoši šo noteikumu 27. punktam, var rasties ieņēmumi, ievērojot nosacījumu, ka ik gadu projekta dzīves ciklā tie nepārsniedz 50 procentus no attiecīgās infrastruktūras un atjaunoto teritoriju uzturēšanas izdevumiem, ja šādi ieņēmumi ir paredzēti. Šo ieņēmumu uzskaitei projekta iesniedzējs nodrošina finanšu analīzes sagatavošanu.
· 20. Pasākuma ceturtajā un piektajā atlases kārtā projekta iesniedzējs var iesniegt vairākus projektu iesniegumus un vienā projekta iesniegumā var iekļaut darbības vienā vai vairākās šo noteikumu 3. punktā minētajās teritorijās.
· 21. Projekta iesniedzējs kopīgi ar sadarbības partneri (ja attiecināms) saskaņā ar projektu iesniegumu atlases nolikuma prasībām elektroniski sagatavo projekta iesniegumu un iesniedz to sadarbības iestādē, izmantojot Kohēzijas politikas fondu vadības informācijas sistēmu.
III. Atbalstāmās darbības
· 22. Projekta iesniegumā paredzētās darbības atbilst Taisnīgas pārkārtošanās teritoriālajā plānā un Kūdras ilgtspējīgas izmantošanas pamatnostādnēs 2020.–2030. gadam noteiktajiem mērķiem un uzdevumiem.
· 23. Pasākuma ceturtās un piektās atlases kārtas ietvaros atbalstāmas ir šādas darbības šo noteikumu 3. punktā minētajās teritorijās saskaņā ar šo noteikumu 18.5. apakšpunktā minētajām revitalizācijas stratēģijām vai atzinumiem, kas tiek atbalstītas saskaņā ar atbildīgās iestādes apstiprināto un vadošās iestādes saskaņoto vienas vienības izmaksu likmju aprēķina un piemērošanas metodiku (turpmāk – metodika):
· 23.1. renaturalizācija;
· 23.2. meža ieaudzēšana un agrotehniskā kopšana;
· 23.3. meža ieaudzēšanai nepieciešamās ūdens līmeņa regulācijas un meliorācijas sistēmas izbūve, atjaunošana vai pārbūve;
· 23.4. ūdenstilpju izveide.
· 24. Piektajā atlases kārtā papildus šo noteikumu 23. punktā minētajām atbalstāmajām darbībām ir atbalstāma:
· 24.1. ilggadīgo stādījumu ierīkošana un tai nepieciešamās infrastruktūras izveide;
· 24.2. komunikācijas un vizuālās identitātes prasību nodrošināšana.
· 25. Pasākuma ceturtās un piektās atlases kārtas ietvaros nav atbalstāma revitalizācijas stratēģijas izstrāde.
IV. Atbalsta saņemšanas nosacījumi un komercdarbības atbalsta regulējums, īstenojot renaturalizāciju un ūdenstilpju izveidi
· 26. Pasākuma ceturtajā un piektajā atlases kārtā, īstenojot renaturalizāciju un ūdenstilpju izveidi, atbalstāmo darbību attiecināmās izmaksas nosaka un izmaksā saskaņā ar metodiku, piemērojot vienkāršoto izmaksu iespējas par vienas vienības izmaksu likmēm atbilstoši Eiropas Parlamenta un Padomes 2021. gada 24. jūnija Regulas (ES) 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – regula 2021/1060), 53. panta 1. punkta "b", "d" un "e" apakšpunktam.
· 27. Ja projekta iesniedzējs un sadarbības partneris (ja attiecināms) ir norādījis, ka projekta īstenošanas teritorijā paredzēts atjaunot purvu un (vai) izveidot ūdenstilpju ekosistēmu un ka projekta dzīves cikla laikā netiks īstenota saimnieciskā darbība, ņemot vērā šo noteikumu 19. punktā minētos nosacījumus, un projekta ietvaros ir sniedzis atbilstošu apliecinājumu, kurā norādīts, ka projekta noslēgumā tiks saņemts eksperta purvu jomā vai sertificēta dabas eksperta atzinums par renaturalizētās teritorijas atbilstību purva ekosistēmai vai izveidotās ūdenstilpes atbilstību putniem nozīmīgai ūdenstilpei, projektam netiek piemērots komercdarbības atbalsta regulējums.
· 28. Minimālā platība, kurā projekta ietvaros var īstenot renaturalizāciju vai ūdenstilpju izveidi, ir 0,5 hektāri.
· 29. Pasākuma ceturtās un piektās kārtas ietvaros īstenojot renaturalizāciju, finansējuma saņēmējs un sadarbības partneris (ja attiecināms), lai saņemtu izmaksu par renaturalizēto teritoriju, iesniedz sadarbības iestādē eksperta purva jomā vai sertificēta dabas eksperta atzinumu par īstenoto renaturalizācijas darbību atbilstību ekosistēmas turpmākai attīstībai un kvalitātes nodrošināšanai, kurā norādīta informācija par renaturalizācijas platību un par to, vai ir atjaunota augstā vai zemā purva ekosistēma.
· 30. Pasākuma ceturtās un piektās atlases kārtas ietvaros īstenojot ūdenstilpju izveidi, finansējuma saņēmējs un sadarbības partneris (ja attiecināms), lai saņemtu izmaksu par izveidoto ūdenstilpi, iesniedz sadarbības iestādē hidroloģijas vai hidrotehnisko būvju eksperta atzinumu par ūdenstilpes izveidi un tās atbilstību projekta mērķim, kurā iekļauta informācija par ūdenstilpes platību un to raksturojošiem parametriem (dziļums, gultnes raksturs, krastu lēzenums un citi raksturlielumi), kas apliecina, ka ir izveidota ūdenstilpe. Papildus tam Būvniecības informācijas sistēmā jābūt veiktai atzīmei par būves pieņemšanu ekspluatācijā vai būvdarbu pabeigšanu.
· 31. Izveidojot ūdenstilpes, tajās ietver bridējputnu un niedrāju putnu dzīvotnes elementus, piemēram, lēzenus krastus un seklūdens joslas. Ūdenstilpes krastā putnu slēptuvēm saglabā vai ieplāno koku un krūmu pudurus.
· 32. Projekta izmaksas, īstenojot šo noteikumu 23.1. un 23.4. apakšpunktā minētos revitalizācijas veidus, ir attiecināmas no 2026. gada 1. janvāra, taču projekts kopumā nedrīkst būt pabeigts un tā darbības nedrīkst būt pilnībā īstenotas pirms projekta iesnieguma iesniegšanas sadarbības iestādē, kas tostarp ir atbilstoši Eiropas Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – regula Nr. 651/2014), 6. panta 5. punkta "n" apakšpunktam, kas nosaka stimulējošās ietekmes izņēmumu.
· 33. Komercdarbības atbalstu, ceturtās un piektās atlases kārtas ietvaros īstenojot šo noteikumu 23.1. un 23.4. apakšpunktā minētos revitalizācijas veidus (izņemot šo noteikumu 27. punktā minēto gadījumu, kad atbalsts nav kvalificējams kā komercdarbības atbalsts), piešķir saskaņā ar regulas Nr. 651/2014 45. panta 2. punkta "c" un "d" apakšpunktu, ja ir ievēroti šādi regulas Nr. 651/2014 nosacījumi:
· 33.1. 1. panta 2. punkta "c" un "d" apakšpunkta nosacījumi par gadījumiem, kādos nepiemēro regulu Nr. 651/2014;
· 33.2. 1. panta 3. punkta nosacījumi par nozarēm, kurām nepiemēro regulu Nr. 651/2014 un kurām tiek nodrošināta izmaksu nošķiršana, lai darbības izslēgtajās nozarēs negūst labumu no atbalsta, kas piešķirts saskaņā ar regulu Nr. 651/2014;
· 33.3. 1. panta 4. punkta "a" apakšpunkta nosacījumi, ka atbalsts netiek sniegts komersantam uzņēmumu grupas līmenī, ja uz kādu no komersantiem attiecas līdzekļu atgūšanas rīkojums saskaņā ar iepriekšēju Komisijas lēmumu, ar ko atbalsts tiek atzīts par nelikumīgu un nesaderīgu ar kopējo tirgu;
· 33.4. 1. panta 4. punkta "c" apakšpunkta nosacījums, ka atbalsts netiek piešķirts grūtībās nonākušam komersantam, kuram uzņēmumu grupas līmenī konstatējama vismaz viena regulas Nr. 651/2014 2. panta 18. punktā minētā situācija;
· 33.5. 1. panta 5. punkta nosacījumi par pasākumiem, kuriem nepiemēro regulu Nr. 651/2014;
· 33.6. 45. panta 3. punkta nosacījumi par atbalsta nepiešķiršanu darbībām, kas paredzētas, lai novērstu zaudējumus, ko radījušas dabas katastrofas, piemēram, zemes nogruvumi, plūdi, viesuļvētras, orkāni un dabiskas izcelsmes ugunsgrēki;
· 33.7. 45. panta 4. punkta nosacījumi par atbalsta nepiešķiršanu remediācijai vai sanācijai pēc elektrostaciju slēgšanas un kalnrūpniecības vai ieguves darbību izbeigšanas;
· 33.8. 45. panta 5. punkta nosacījumi par atbalsta nepiešķiršanu kompensācijas pasākumu īstenošanai, lai nodrošinātu Eiropas nozīmes aizsargājamo dabas teritoriju (turpmāk – Natura 2000) tīkla kopējās vienotības aizsardzību;
· 33.9. 45. panta 5. punkta nosacījumi par principa "piesārņotājs maksā" ievērošanu.
· 34. Komercdarbības atbalsta piešķiršanas brīdis ir diena, kad tiek pieņemts sadarbības iestādes lēmums par projekta iesnieguma apstiprināšanu vai izdots atzinums par lēmumā noteikto nosacījumu izpildi, ja iepriekš ir bijis pieņemts lēmums par projekta iesnieguma apstiprināšanu ar nosacījumu.
· 35. Taisnīgas pārkārtošanās fonda maksimālā atbalsta intensitāte, nepiemērojot komercdarbības atbalstu atbilstoši šo noteikumu 27. punktā minētajiem nosacījumiem, ir 90 procenti. Ja šo noteikumu 23.1. un 23.4. apakšpunktā minēto revitalizācijas veidu īstenošanai tiek piešķirts komercdarbības atbalsts, tad saskaņā ar regulas Nr. 651/2014 45. panta 9. punkta "b" apakšpunktu un 10. punktu atbalsta intensitāte ir šāda:
· 35.1. mazajiem komersantiem – 90 procenti;
· 35.2. vidējiem komersantiem – 80 procenti;
· 35.3. lielajiem komersantiem – 70 procenti.
· 36. Mazais un vidējais komersants šo noteikumu izpratnē ir komersants, kas atbilst regulas Nr. 651/2014 I pielikumam. Lielais komersants šo noteikumu izpratnē ir komersants, kas neatbilst regulas Nr. 651/2014 I pielikumā noteiktajiem kritērijiem.
· 37. Lēmumu par atbalsta piešķiršanu saskaņā ar regulu Nr. 651/2014 pieņem līdz tās darbības beigām.
· 38. Šo noteikumu 33.3. un 33.4. apakšpunktā minētos nosacījumus pārbauda uz projekta iesnieguma iesniegšanas brīdi sadarbības iestādē un uz komercdarbības atbalsta piešķiršanas brīdi.
V. Atbalsta saņemšanas nosacījumi un komercdarbības atbalsta regulējums, īstenojot meža ieaudzēšanu, meža ūdens līmeņa regulācijas un meliorācijas sistēmas izbūvi, atjaunošanu vai pārbūvi un ieaudzētā meža agrotehnisko kopšanu
· 39. Pasākuma ceturtajā un piektajā atlases kārtā atbalstāmo darbību attiecināmās izmaksas, kas saistītas ar atbalstu meža ieaudzēšanai, ieaudzētā meža labvēlīgas augšanas nodrošināšanai nepieciešamās ūdens līmeņa regulācijas un meliorācijas sistēmas izbūvei, pārbūvei vai atjaunošanai, kā arī pasākuma ceturtās un piektās atlases kārtas ietvaros ieaudzētā meža agrotehniskajai kopšanai nosaka un izmaksā saskaņā ar metodiku, piemērojot vienkāršotās izmaksas ar vienas vienības izmaksu likmēm atbilstoši regulas 2021/1060 53. panta 1. punkta "b", "d" un "e" apakšpunktam.
· 40. Pasākuma ceturtās un piektās atlases kārtas ietvaros meža ieaudzēšana, meža ūdens līmeņa regulācijas un meliorācijas sistēmas izbūve, atjaunošana vai pārbūve un ieaudzētā meža agrotehniskā kopšana kvalificējama kā komercdarbības atbalsts saimnieciskās darbības veicējiem, un tas tiek sniegts saskaņā ar Komisijas 2023. gada 13. decembra Regulu (ES) 2023/2831 par Līguma par Eiropas Savienības darbību 107. un 108. panta piemērošanu de minimis atbalstam (turpmāk – regula 2023/2831) un normatīvajiem aktiem par de minimis atbalsta uzskaites un piešķiršanas kārtību.
· 41. Minimālā platība, par kuru finansējuma saņēmējam aprēķināmas izmaksas, īstenojot meža ieaudzēšanu un ieaudzētā meža agrotehnisko kopšanu, kā arī pasākuma ceturtās un piektās atlases kārtas ietvaros ieaudzējamā meža platība nav mazāka par 0,5 hektāriem, kas atbilst Meža likumam un normatīvajiem aktiem par meža inventarizāciju un Meža valsts reģistra informācijas apriti, bet, īstenojot ūdens līmeņa regulācijas un meliorācijas sistēmas izbūvi, pārbūvi vai atjaunošanu, tās parametri nav mazāki kā vienas vienības vērtība, kas noteikta metodikā.
· 42. Taisnīgas pārkārtošanās fonda atbalsta apmērs meža ieaudzēšanai, meža agrotehniskajai kopšanai un meža ieaudzēšanai nepieciešamās ūdenslīmeņa regulācijas un meliorācijas sistēmas izbūvei, atjaunošanai vai pārbūvei ir šāds:
· 42.1. meža ieaudzēšanai mitrājam raksturīgā ūdens līmenī, tai skaitā ieaudzētā meža agrotehniskajai kopšanai un ūdens līmeņa regulācijas sistēmas atjaunošanai, izbūvei vai pārbūvei, atbalsta likme nepārsniedz 95 procentus no projekta kopējā attiecināmā finansējuma;
· 42.2. meža ieaudzēšanai uz meliorētas augsnes, tai skaitā ieaudzētā meža agrotehniskajai kopšanai un meliorācijas sistēmas izbūvei, atjaunošanai vai pārbūvei, atbalsta likme nepārsniedz 80 procentus no projekta kopējā attiecināmā finansējuma.
· 43. Meža ieaudzēšanu veic saskaņā ar normatīvajiem aktiem par meža atjaunošanu, meža ieaudzēšanu un plantāciju mežu, ievērojot šādus nosacījumus:
· 43.1. neveido tīraudzes, kas lielākas par diviem hektāriem. Ja ieaudzētās tīraudzes platība ir lielāka par diviem hektāriem, veido dažādu koku sugu piemistrojumu ar grupveida stādījumiem. Mežaudžu ieaudzēšanai izmanto tās koku sugas, kuras normatīvajos aktos par meža ieaudzēšanu ir noteiktas kā izmantojamas meža ieaudzēšanai;
· 43.2. saglabā savrup augošus kokus, koku grupas, rindas un alejas;
· 43.3. stādāmajam materiālam jābūt atbilstošam normatīvajiem aktiem par meža reproduktīvo materiālu.
· 44. Atbalstu meža ieaudzēšanai nepiešķir:
· 44.1. projekta iesniedzējam un sadarbības partnerim (ja attiecināms), kurš ir administratīvi sodīts saskaņā ar Meža likuma 51. panta ceturto, sesto, astoto, desmito, vienpadsmito, divpadsmito, četrpadsmito, piecpadsmito vai sešpadsmito daļu un kuram šī sodāmība nav dzēsta. Ziņas par izdarītajiem administratīvajiem pārkāpumiem uz projekta iesniegšanas dienu sadarbības iestāde iegūst no valsts informācijas sistēmas "Sodu reģistrs";
· 44.2. par Ziemassvētku eglīšu stādījumiem;
· 44.3. par koku audzēšanu īscirtmeta atvasājos, ātraudzīgo koku audzēšanu enerģijas ražošanai, kā arī tādu sugu audzēšanu, kas nav vietējās sugas;
· 44.4. par tāda meža ieaudzēšanu, kurā koku skaits vienā hektārā ir mazāks par minimālo skaitu, lai atzītu mežaudzi par ieaudzētu;
· 44.5. par meža ieaudzēšanu ilggadīgo zālāju platībās, tostarp tādās, kas atzītas par bioloģiski vērtīgiem zālājiem vai putnu dzīvotnēm zālājos, kuras atkarīgas no lauksaimnieciskās darbības.
· 45. Atbalstu ieaudzētās mežaudzes agrotehniskajai kopšanai, lai novērstu lakstaugu, puskrūmu, nevēlamu krūmu un koku atvašu konkurenci ap mērķsugas kokiem, izmaksā, ievērojot šādus nosacījumus atbilstoši projekta iesniegumā sniegtajai informācijai:
· 45.1. izmaksu veic ne biežāk kā vienu reizi kalendāra gadā līdz 2030. gada 31. decembrim;
· 45.2. atbalstu piešķir par to mežaudžu agrotehnisko kopšanu, kas ierīkotas, īstenojot meža ieaudzēšanu pasākuma ceturtās un piektās kārtas ietvaros.
· 46. Atbalstu ūdens līmeņa regulācijas un meliorācijas sistēmas izbūvei, pārbūvei vai atjaunošanai nepiešķir:
· 46.1. par minēto darbību veikšanu dabiskās ūdenstecēs un ūdenstilpēs;
· 46.2. par drenu un drenu kolektoru iegādi un uzstādīšanu.
· 47. Atbalstu ūdens līmeņa regulācijas un meliorācijas sistēmas izbūvei, pārbūvei vai atjaunošanai pasākuma ceturtajā un piektajā atlases kārtā piešķir tikai tādas ūdens līmeņa regulācijas un meliorācijas sistēmas izbūvei, atjaunošanai vai pārbūvei, kura atrodas finansējuma saņēmēja vai sadarbības partnera (ja attiecināms) īpašumā, valdījumā vai turējumā esošā īpašumā vai nekustamajā īpašumā, uz kuru finansējuma saņēmējam vai sadarbības partnerim (ja attiecināms) ir apbūves tiesība.
· 48. Finansējuma saņēmējs un sadarbības partneris (ja attiecināms), lai saņemtu izmaksu par meža ieaudzēšanu un agrotehnisko kopšanu, saskaņā ar metodiku sagatavo un, izmantojot Meža valsts reģistra ģeogrāfiskās informācijas sistēmu, iesniedz Valsts meža dienestā pārskatu par veikto meža ieaudzēšanu un ieaudzētā meža agrotehnisko kopšanu. Pārskatam attiecībā uz meža ieaudzēšanu pievieno:
· 48.1. stādāmā materiāla izcelsmi un iegādi apliecinošu dokumentu kopiju;
· 48.2. ieaudzētā meža platības skici;
· 48.3. pašvaldības saskaņojumu, ja plānošanas dokumentos meža ieaudzēšana nav tieši norādīta atbilstoši šo noteikumu 73.9. apakšpunktam;
· 48.4. saskaņojumus ar Aizsargjoslu likumā noteiktajām institūcijām, ja meža ieaudzēšana pasākuma ceturtās un piektās atlases kārtas ietvaros īstenota aizsargjoslās.
· 49. Valsts meža dienests mēneša laikā pēc šo noteikumu 48. punktā minētās informācijas saņemšanas:
· 49.1. pārbauda ieaudzētās mežaudzes un ieaudzētā meža agrotehniski koptās platības;
· 49.2. platību nosaka ar precizitāti +/– 2,5 x P/10000, kur P ir poligona perimetrs metros. Ja pārskatā norādītā platība atšķiras no pārbaudē noteiktās platības, pārsniedzot pieļaujamo kļūdu līdz divām zīmēm aiz komata, atbalsta aprēķinam saskaņā ar metodiku izmanto pārbaudē uzmērīto platību;
· 49.3. pieņem lēmumu par mežaudzes atbilstību ieaudzētam mežam un tās agrotehnisko kopšanu un paziņo to finansējuma saņēmējam, sadarbības partnerim (ja attiecināms) un sadarbības iestādei, izmantojot Meža valsts reģistru un oficiālās elektroniskās adreses kontu.
· 50. Finansējuma saņēmējs un sadarbības partneris (ja attiecināms) projekta īstenošanas un pēcuzraudzības periodā nodrošina, ka projekta īstenošanas platībai ir skaidri iezīmētas ārējās robežas dabā un īstenotās darbības dabā ir identificējamas, kā arī nodrošina piekļuvi projekta īstenošanas vietai.
· 51. Finansējuma saņēmējs un sadarbības partneris (ja attiecināms), lai saņemtu izmaksu par ūdens līmeņa regulācijas un meliorācijas sistēmu izbūvi, pārbūvi vai atjaunošanu, iesniedz sadarbības iestādē pieņemšanas un nodošanas aktu, kurā norādīta darbību īstenošanas vieta un informācija par izbūvēto, atjaunoto vai pārbūvēto sistēmu.
· 52. Pasākuma ceturtās un piektās atlases kārtas ietvaros darbībām meža ieaudzēšanai, meža ūdens līmeņa regulācijas un meliorācijas sistēmu izbūvei, atjaunošanai vai pārbūvei un ieaudzētā meža agrotehniskajai kopšanai, kas īstenotas saskaņā ar metodiku, piemērojams de minimis atbalsts saskaņā ar regulu 2023/2831, ja ir ievēroti arī visi šādi regulas 2023/2831 nosacījumi:
· 52.1. de minimis atbalstu piešķir, ievērojot regulas 2023/2831 1. panta 1. punkta "a", "b", "c" un "d" apakšpunktā minētos nozaru ierobežojumus un regulas 2023/2831 1. panta 1. punkta "e" un "f" apakšpunktā minētos darbības ierobežojumus. Ja finansējuma saņēmējs vai sadarbības partneris (ja attiecināms) vienlaikus darbojas vienā vai vairākās nozarēs vai veic citas darbības nozarēs, kas neietilpst regulas 2023/2831 darbības jomā, tas nodrošina šo nozaru darbību vai izmaksu nodalīšanu saskaņā ar regulas 2023/2831 1. panta 2. punktu, lai darbības nozarēs, kuras ir izslēgtas no šīs regulas darbības jomas, negūtu labumu no de minimis atbalsta, ko piešķir saskaņā ar šo regulu;
· 52.2. pirms de minimis atbalsta piešķiršanas pārbauda, vai finansējuma saņēmējam un sadarbības partnerim (ja attiecināms) kā komersantam jau piešķirtais un plānotais de minimis atbalsts viena vienota uzņēmuma līmenī nepārsniedz regulas 2023/2831 3. panta 2. punktā noteikto robežlielumu jeb 300 000 euro iepriekšējos trijos gados no plānotā atbalsta piešķiršanas dienas. Izvērtējot finanšu atbalsta apmēru, jāvērtē piešķirtais de minimis atbalsts viena vienota uzņēmuma līmenī. Viens vienots uzņēmums ir tāds uzņēmums, kas atbilst regulas 2023/2831 2. panta 2. punktā norādītajiem kritērijiem;
· 52.3. de minimis atbalsta gadījumā projekta iesniegumam pievieno de minimis atbalsta uzskaites sistēmā sagatavotas veidlapas izdruku vai norāda sistēmā izveidotās un apstiprinātās atbalsta pretendenta veidlapas identifikācijas numuru, ievērojot normatīvos aktus par de minimis atbalsta uzskaites un piešķiršanas kārtību;
· 52.4. de minimis atbalsta piešķiršanas brīdis ir diena, kad tiek pieņemts lēmums par projekta iesnieguma apstiprināšanu vai sniegts atzinums par lēmumā noteikto nosacījumu izpildi, ja iepriekš pieņemts lēmums par projekta iesnieguma apstiprināšanu ar nosacījumu. Ja papildu de minimis atbalsts tiek piešķirts projekta īstenošanas laikā, par atbalsta piešķiršanas brīdi uzskata dienu, kad tiek parakstīti attiecīgie civiltiesiskā līguma vai vienošanās par projekta īstenošanu grozījumi;
· 52.5. de minimis atbalstu, ko piešķir atbilstoši šiem noteikumiem, par vienām un tām pašām attiecināmajām izmaksām nedrīkst kumulēt ar citas atbalsta programmas sniegto komercdarbības atbalstu un de minimis atbalstu;
· 52.6. de minimis atbalsta uzskaiti veic saskaņā ar normatīvajiem aktiem par de minimis atbalsta uzskaites un piešķiršanas kārtību.
· 53. Lēmumu par atbalsta piešķiršanu saskaņā ar regulu 2023/2831 var pieņemt līdz šīs regulas darbības beigām.
· 54. Darbību izmaksas ir attiecināmas no 2026. gada 1. janvāra, taču projekts kopumā nedrīkst būt pabeigts un tā darbības nedrīkst būt pilnībā īstenotas pirms projekta iesnieguma iesniegšanas sadarbības iestādē.
VI. Atbalsta saņemšanas nosacījumi, attiecināmās izmaksas un komercdarbības atbalsta regulējums ilggadīgo stādījumu izveidē
· 55. Pasākuma piektās atlases kārtas ietvaros īstenojot ilggadīgo stādījumu izveidi, plāno tiešās attiecināmās izmaksas. Par attiecināmām uzskatāmas tikai tādas izmaksas, kas ir tieši saistītas ar ilggadīgo stādījumu izveidi.
· 56. Pasākuma piektās atlases kārtas ietvaros tiešās attiecināmās ilggadīgo stādījumu un to audzēšanai nepieciešamās infrastruktūras izveides izmaksas ietver šādas izmaksu pozīcijas:
· 56.1. projekta iesnieguma un projekta īstenošanu pamatojošās dokumentācijas sagatavošanas izmaksas (izņemot projekta iesnieguma veidlapas aizpildīšanas izmaksas), kas tieši saistītas ar projektā plānotajām darbībām, nepārsniedzot 15 procentus no projekta kopējām attiecināmajām izmaksām:
· 56.1.1. hidroģeoloģiskā un melioratīvā modeļa izstrādes un hidroloģisko un hidraulisko aprēķinu izmaksas;
· 56.1.2. izmaksas, kas saistītas ar hidrologa atzinuma sagatavošanu par jaunizveidojamās apūdeņošanas sistēmas ietekmi uz pazemes un virszemes ūdensobjektiem (ja attiecināms);
· 56.1.3. būvniecības ieceres dokumentācijas, būvprojekta sagatavošanas un ar to saistītās normatīvajos aktos paredzētās būvekspertīzes izmaksas atbilstoši būvniecības jomu regulējošiem normatīvajiem aktiem (ja attiecināms);
· 56.1.4. autoruzraudzības un būvdarbu būvuzraudzības izmaksas atbilstoši būvniecības jomu regulējošiem normatīvajiem aktiem;
· 56.1.5. revitalizācijas saskaņošanas izmaksas;
· 56.1.6. atjaunoto teritoriju apsaimniekošanas plānu izstrādes izmaksas;
· 56.1.7. ietekmes sākotnējā izvērtējuma un ietekmes uz vidi novērtējuma, kā arī tehnisko noteikumu sagatavošanas izmaksas;
· 56.2. teritorijas sagatavošanas izmaksas ilggadīgo stādījumu ierīkošanai, tostarp:
· 56.2.1. izmaksas, kas saistītas ar attīrīšanu no nevēlamās zemsedzes un uzkrātajiem materiāliem, kuri attiecināmi uz revitalizācijas veiksmīgu īstenošanu, piemēram, celmu, siekstu izvešana, attīrīšana no nevēlamās zemsedzes, paaugas likvidācija un izvākšana, būvju nojaukšana, vēsturiskās būvtehnikas un citu materiālu utilizācija;
· 56.2.2. virsmas apstrādes izmaksas atkarībā no īstenojamā revitalizācijas veida, piemēram, virsmas planēšana, frēzēšana, dziļirdināšana, aparšana un citas līdzīgas tehniskas darbības;
· 56.2.3. projekta īstenošanai un turpmākai apsaimniekošanai nepieciešamās piekļuves infrastruktūras (piemēram, pievedceļu, tehnoloģisko ceļu, brauktuvju un ar to saistītās infrastruktūras) izbūves, atjaunošanas un nojaukšanas izmaksas, kā arī piekļuves infrastruktūras pieņemšanai ekspluatācijā nepieciešamo satiksmes organizācijas tehnisko līdzekļu (piemēram, ceļa zīmju, aizsargbarjeru, signālstabiņu un horizontālo un vertikālo apzīmējumu) iegādes un izvietošanas izmaksas, nepārsniedzot astoņus procentus no projekta kopējām attiecināmajām izmaksām;
· 56.3. hidrotehnisko un melioratīvo pasākumu izmaksas atbilstoša hidroloģiskā stāvokļa nodrošināšanai, tostarp:
· 56.3.1. esošās ūdens līmeņa regulācijas un meliorācijas sistēmas (tai skaitā ūdensnoteku, novadgrāvju un grāvju) atjaunošanas, pārbūves, nojaukšanas un demontāžas izmaksas, ietverot izmaksas par ūdenstilpes izveidi, ūdens līmeņa regulācijas un meliorācijas sistēmas izbūvi, pārbūvi vai atjaunošanu;
· 56.3.2. caurteku atjaunošanas, izveidošanas un demontāžas izmaksas;
· 56.3.3. hidrotehnisko būvju, piemēram, dambju un aizsprostu, nojaukšanas un demontāžas izmaksas;
· 56.3.4. izmaksas, kas saistītas ar apūdeņošanas sistēmas izveidi, ietverot ūdenstilpes izveidi, ūdens līmeņa regulācijas un meliorācijas sistēmas izbūvi, pārbūvi vai atjaunošanu, un izmaksas, kas saistītas ar hidrotehnisko būvju (dambju un aizsprostu) būvniecību, lai nodrošinātu apūdeņošanas sistēmas izveidošanu un nodrošinātu stādījumiem atbilstošu mitruma līmeni;
· 56.3.5. izmaksas ūdens resursu efektīvai izmantošanai – ziemas un pavasara ūdens uzkrāšanai, ūdens atkārtotai izmantošanai, ūdens patēriņa mērīšanas sistēmas iegādei un uzstādīšanai;
· 56.3.6. videi saudzīgu meliorācijas sistēmu elementu (piemēram, akmeņu krāvumu, sedimentācijas baseinu, divpakāpju grāvju, meandru un citu risinājumu) ierīkošanas izmaksas, tostarp arī mākslīgā mitrāja izveides izmaksas, lai attīrītu no jaunizveidotajiem stādījumiem notekošo ūdeni;
· 56.4. izmaksas par tehnikas un iekārtu iegādi:
· 56.4.1. virszemes pretsalnas aizsardzībai, piemēram, pretsalnas laistīšanas, gaisa maisīšanas torņu, miglas ģeneratoru iegādes izmaksas;
· 56.4.2. pilienu laistīšanai ar precīzu mēslojuma un augu aizsardzības līdzekļu lietojumu, piemēram, ūdens padeves un spiediena nodrošināšanas iekārtu, filtrācijas iekārtu, cauruļu, individuālo pilinātāju, vadības un automatizācijas iekārtu, mēslojuma dozatoru iegādes izmaksas;
· 56.4.3. pretkrusas aizsardzībai – krusas aizsargtīklu iegādes izmaksas;
· 56.5. ilggadīgo stādījumu stādu (piemēram, krūmmelleņu, parastās niedres) un augu pavairojamā materiāla (piemēram, lielogu dzērveņu stīgu) iegādes, izkliedēšanas, stādīšanas un transportēšanas izmaksas, kā arī purva videi raksturīgo augu donormateriāla ievākšanas izmaksas donorteritorijās un to reintrodukcijas, tostarp izkliedēšanas un transportēšanas, izmaksas;
· 56.6. stādījumu ierīkošanas izmaksas;
· 56.7. analīžu izmaksas augsnes, ūdens kvalitātes un biogēno elementu novērtēšanai;
· 56.8. stādījumu balstu sistēmu, žogu un žogu balstu iegādes izmaksas, kā arī izmaksas, kas saistītas ar to uzstādīšanu;
· 56.9. izmaksas par stādījumu mulčēšanu ar, piemēram, zāģskaidām, frēzkūdru un citiem materiāliem;
· 56.10. mēslošanas plāna izstrādes izmaksas, pamatojoties uz agroķīmisko pakalpojumu sniedzēju datiem, kas balstīti uz augšņu analīžu rezultātiem, kuri nav vecāki par vienu gadu;
· 56.11. ar projekta darbībām tieši saistīto komunikācijas un vizuālās identitātes prasību nodrošināšanas izmaksas, nepārsniedzot vienu procentu no projekta kopējām tiešajām attiecināmajām izmaksām.
· 57. Projektā var paredzēt līdzekļus neparedzētiem izdevumiem, nepārsniedzot četrus procentus no projekta kopējām attiecināmajām izmaksām. Neparedzētie izdevumi ir izdevumi tādu papildu darbu vai pakalpojumu veikšanai, kas kļuvuši nepieciešami, lai varētu izpildīt civiltiesisko līgumu par projekta īstenošanu, un tos var izmantot ar projekta īstenošanu saistīto attiecināmo izmaksu segšanai. Neparedzēto izdevumu izmantošanu pirms izmaksu veikšanas finansējuma saņēmējs un sadarbības partneris (ja attiecināms) saskaņo ar sadarbības iestādi.
· 58. Izmaksu attiecināmība, īstenojot ilggadīgo stādījumu izveidi, ir šāda:
· 58.1. ilggadīgo stādījumu izveidi īsteno mikrouzņēmumi, mazie un vidējie uzņēmumi, un saskaņā ar Komisijas 2022. gada 14. decembra Regulas (ES) 2022/2472, ar kuru, piemērojot Līguma par Eiropas Savienības darbību 107. un 108. pantu, dažu kategoriju atbalstu lauksaimniecības un mežsaimniecības nozarē un lauku apvidos atzīst par saderīgu ar iekšējo tirgu (turpmāk – regula 2022/2472), 14. panta 3. punkta "a" un "b" apakšpunktu attiecināmas ir šo noteikumu 56. un 57. punktā minētās izmaksas;
· 58.2. šo noteikumu 56.11. apakšpunktā minētās izmaksas 100 procentu apmērā finansē no Taisnīgas pārkārtošanās fonda;
· 58.3. izmaksas, kas, īstenojot ilggadīgo stādījumu izveidi, saskaņā ar šiem noteikumiem nav iekļaujamas projektā kā attiecināmās izmaksas, ir finansējamas ārpus projekta par finansējuma saņēmēja un sadarbības partnera (ja attiecināms) līdzekļiem, par kuriem nav saņemts nekāds komercdarbības atbalsts. Ārpus projekta nedrīkst paredzēt izmaksas par darbībām, kas tiešā veidā nodrošina projekta mērķa sasniegšanu, izņemot šo noteikumu 73.3. apakšpunktā minētās izmaksas.
· 59. Minimālā platība, par kuru finansējuma saņēmējam un sadarbības partnerim (ja attiecināms) piešķirams atbalsts ilggadīgo stādījumu izveidē, nav mazāka par 0,5 hektāriem.
· 60. Ogulāju pavairošanai un stādīšanai izmanto pārbaudītu standarta vai sertificētu pavairojamo materiālu saskaņā ar normatīvajiem aktiem par augļu koku un ogulāju pavairošanas materiāla atbilstības kritēriju un aprites noteikumiem.
· 61. Lauksaimniecībā izmantojamai zemei, kas atrodas īpaši jutīgajā teritorijā, mēslošanas plānu izstrādā saskaņā ar normatīvajiem aktiem par prasībām ūdens, augsnes un gaisa aizsardzībai no lauksaimnieciskās darbības izraisīta piesārņojuma.
· 62. Ilggadīgo stādījumu ierīkošanu apliecina:
· 62.1. attiecībā uz paludikultūrām – pieņemšanas un nodošanas akts, kurā norādīta ierīkotā platība, izmantotais primārās lauksaimniecības stādījuma veids un stādījumu ierīkošanas laiks, kā arī ģeotelpiskā karte, kas skaidri norāda paludikultūru izvietojumu, vai dokumentāri apliecinājumi kopā ar projekta iesniedzēja parakstītu apliecinājumu, ka stādījumi ierīkoti atbilstoši projektam;
· 62.2. attiecībā uz ilggadīgajiem ogulājiem – krūmmellenēm, lielogu dzērvenēm un citām purvam raksturīgajām ogām – Lauku atbalsta dienesta uzturētās lauku bloku kartes apliecinājums, kurā reģistrēti jau izveidotie stādījumi, vai dokumentāri apliecinājumi kopā ar projekta iesniedzēja parakstītu apliecinājumu, ka stādījumi ierīkoti atbilstoši projektam.
· 63. Komercdarbības atbalstu, pasākuma piektās atlases kārtas ietvaros īstenojot ilggadīgo stādījumu izveidi, piešķir saskaņā ar regulas 2022/2472 14. panta 3. punkta "a" un "b" apakšpunktu, ja ir ievēroti šādi regulas 2022/2472 nosacījumi:
· 63.1. 2. panta 52. punkta nosacījumi, ka atbalstu piemēro mikrouzņēmumiem, maziem un vidējiem uzņēmumiem, kuri nodarbojas ar primāro lauksaimniecisko ražošanu atbilstoši regulas 2022/2472 1. panta 1. punkta "a" apakšpunkta "i" apakšpunktam;
· 63.2. 1. panta 3. punkta "c" un "d" apakšpunkta nosacījumi par gadījumiem, kādos nepiemēro regulu 2022/2472;
· 63.3. 1. panta 4. punkta "a" apakšpunkta nosacījumi, ka atbalsts netiek sniegts komersantam uzņēmumu grupas līmenī, ja uz kādu no komersantiem attiecas līdzekļu atgūšanas rīkojums saskaņā ar iepriekšēju Komisijas lēmumu, ar ko atbalsts ir atzīts par nelikumīgu un nesaderīgu ar iekšējo tirgu;
· 63.4. 1. panta 5. punkta nosacījumi, ka atbalsts netiek piešķirts grūtībās nonākušam komersantam, kuram atbilstoši regulas 2022/2472 2. panta 59. punktam uzņēmumu grupas līmenī konstatējama vismaz viena regulas Nr. 651/2014 2. panta 18. punktā minētā situācija;
· 63.5. 1. panta 6. un 7. punkta nosacījumi par pasākumiem, kuriem nepiemēro regulu 2022/2472;
· 63.6. 14. panta 5. punkta nosacījumi par atbalsta piešķiršanu tikai tādam projektam, kuram pirms projekta apstiprināšanas un civiltiesiskā līguma par projekta īstenošanu noslēgšanas (ja attiecināms) ir veikts ietekmes uz vidi novērtējums vai ietekmes uz Natura 2000 teritoriju novērtējums saskaņā ar normatīvajiem aktiem par ietekmes uz vidi novērtējumu;
· 63.7. 14. panta 7. punkta nosacījumi par izmaksām, kas nav attiecināmas;
· 63.8. 14. panta 9. punkta nosacījumi;
· 63.9. 14. panta 10. punkta nosacījums par Eiropas Parlamenta un Padomes 2013. gada 17. decembra Regulā (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007, noteikto aizliegumu vai ierobežojumu ievērošanu, kā arī atbalsta sniegšanu augkopības sektoram.
· 64. Ja projekta darbības, izņemot šo noteikumu 56.1.3. apakšpunktā minēto būvprojekta izstrādi, ir uzsāktas un izmaksas ir radušās pirms projekta iesnieguma iesniegšanas sadarbības iestādē, projekta iesniegums tiek noraidīts.
· 65. Ar projekta izmaksām saistītos līgumus slēdz un ar ieguldījumiem saistītus darbus uzsāk pēc projekta iesnieguma iesniegšanas sadarbības iestādē, tai skaitā ievērojot arī regulas 2022/2472 2. panta 53. punktā minēto nosacījumu par projekta darbu vai darbību sākumu un regulas 2022/2472 6. panta 2. punktā minēto stimulējošās ietekmes prasību. Līgumi, kas var būt noslēgti pirms projekta iesnieguma iesniegšanas sadarbības iestādē, ir saistīti ar šo noteikumu 56.1.3. apakšpunktā minētajām būvprojekta izstrādes izmaksām. Ja projekta darbības, izņemot šo noteikumu 56.3.1. apakšpunktā minēto būvprojekta izstrādi, ir uzsāktas un izmaksas ir radušās pirms projekta iesnieguma iesniegšanas sadarbības iestādē, projekta iesniegums tiek noraidīts.
· 66. Komercdarbības atbalsta piešķiršanas diena atbilstoši regulas 2022/2472 2. panta 21. punktam ir diena, kad tiek pieņemts sadarbības iestādes lēmums par projekta iesnieguma apstiprināšanu vai izdots atzinums par lēmumā noteikto nosacījumu izpildi, ja iepriekš ir bijis pieņemts lēmums par projekta iesnieguma apstiprināšanu ar nosacījumu.
· 67. Ievērojot regulas 2022/2472 14. panta 11. punktu, maksimālā Taisnīgas pārkārtošanās fonda finansējuma intensitāte šo noteikumu 56. un 57. punktā minēto izmaksu segšanai, izņemot šo noteikumu 56.11. apakšpunktā minētās izmaksas, ir 65 procenti.
· 68. Šo noteikumu 63.3. un 63.4. apakšpunktā minētos nosacījumus pārbauda uz projekta iesnieguma iesniegšanas brīdi sadarbības iestādē un uz komercdarbības atbalsta piešķiršanas brīdi.
· 69. Lēmumu par atbalsta piešķiršanu saskaņā ar regulu 2022/2472 pieņem līdz tās darbības beigām.
VII. Pasākuma un projekta īstenošanas un uzraudzības nosacījumi
· 70. Finansējuma saņēmējs un sadarbības partneris (ja attiecināms) projektu īsteno saskaņā ar civiltiesisko līgumu vai vienošanos par projekta īstenošanu, bet ne ilgāk kā līdz 2030. gada 31. decembrim.
· 71. Projekta ietvaros iepirkumus veic saskaņā ar publiskos iepirkumus regulējošo normatīvo aktu prasībām (ja attiecināms), īstenojot atklātu, pārredzamu, nediskriminējošu un konkurenci neierobežojošu procedūru, organizējot cenu aptaujas, izvēloties ekonomiski izdevīgāko piedāvājumu un pamatojot izvēli atbilstoši normatīvajos aktos noteiktajām prasībām.
· 72. Pievienotās vērtības nodokļa (turpmāk – PVN) maksājumi, kas tiešā veidā saistīti ar projektu, nav uzskatāmi par attiecināmām izmaksām saskaņā ar regulas 2021/1060 64. panta 1. punkta "c" apakšpunktā ietvertajiem nosacījumiem, izņemot šādus gadījumus:
· 72.1. projektiem, kuru kopējās izmaksas ir mazākas par 5 milj. euro, ieskaitot PVN, izņemot gadījumus, kad finansējuma saņēmējs un sadarbības partneris (ja attiecināms) ir komercdarbības atbalsta, tai skaitā de minimis, saņēmējs, ņemot vērā regulas Nr. 651/2014 7. panta 1. punkta un regulas 2022/2472 7. panta 3. punkta nosacījumus, jo PVN tiešajām attiecināmajām izmaksām var tikt attiecināts tikai tad, ja tas nav atgūstams atbilstoši normatīvajiem aktiem nodokļu politikas jomā;
· 72.2. projektiem, kuru kopējās izmaksas ir vismaz 5 milj. euro, ieskaitot PVN, ja tas nav atgūstams saskaņā ar normatīvajiem aktiem pievienotās vērtības nodokļa jomā.
· 73. Īstenojot projektu, finansējuma saņēmējs un sadarbības partneris (ja attiecināms) pasākuma ceturtajā un piektajā atlases kārtā:
· 73.1. nodrošina komunikācijas un vizuālās identitātes nodrošināšanas pasākumus šādā apjomā: 
· 73.1.1. pasākuma ceturtajā atlases kārtā nodrošina pasākumus atbilstoši regulas 2021/1060 47. un 50. pantam un normatīvajiem aktiem par kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā;
· 73.1.2. pasākuma piektajā atlases kārtā, ja finansējuma saņēmējs ir fiziska persona, sadarbības iestāde, ievērojot šo noteikumu 73.1.1. apakšpunktā minēto normatīvo aktu prasības, nodrošina komunikācijas un vizuālās identitātes pasākumu īstenošanu, pēc civiltiesiskā līguma par projektu īstenošanu parakstīšanas publicējot informāciju par projektu;
· 73.1.3. pasākuma piektajā atlases kārtā, ja finansējuma saņēmējs ir juridiska persona, finansējuma saņēmējs nodrošina šo noteikumu 73.1.1. apakšpunktā minēto normatīvo aktu prasību izpildi;
· 73.2. pasākuma ceturtajā atlases kārtā savā tīmekļvietnē ievieto aktuālo informāciju par projekta īstenošanu un aktualizē to atbilstoši nepieciešamībai;
· 73.3. sedz projekta izmaksu pieaugumu no saviem līdzekļiem. Finansējuma saņēmējs un sadarbības partneris (ja attiecināms), kuri īsteno darbības atbilstoši komercdarbības atbalsta regulējumam, to projekta izmaksu pieaugumu, kuru finansēšana kvalificējama kā komercdarbības atbalsts, finansē no līdzekļiem, kas ir brīvi no jebkāda komercdarbības atbalsta;
· 73.4. nodrošina dubultā finansējuma neiestāšanos un to, ka projektā plānotie darbi netiek finansēti vai līdzfinansēti, kā arī tos nav plānots finansēt vai līdzfinansēt no citiem valsts vai ārvalstu finanšu atbalsta instrumentiem;
· 73.5. nodrošina atsevišķu grāmatvedības uzskaiti par finansējuma izlietojumu projektā, nodalot tā ietvaros veiktās darbības no saimnieciskās darbības, kā arī nodalot projekta ietvaros veiktās darbības, par kurām tiek saņemts komercdarbības atbalsts, no darbībām, kurām netiek piemērots komercdarbības atbalsta kontroles regulējums;
· 73.6. nodrošina projekta civiltiesiskā līguma vai vienošanās par projekta īstenošanu nosacījumos un projekta iesniegumā noteikto uzraudzības rādītāju sasniegšanu;
· 73.7. nodrošina, ka nekustamais īpašums vai tā daļa, kurā tiek īstenotas projektā paredzētās darbības, visa projekta dzīves cikla laikā ir finansējuma saņēmēja vai sadarbības partnera (ja attiecināms) īpašumā, valdījumā vai turējumā vai arī atrodas nekustamajā īpašumā, uz kuru finansējuma saņēmējam un sadarbības partnerim (ja attiecināms) ir spēkā esoša apbūves tiesība;
· 73.8. nodrošina, ka piešķirtais komercdarbības atbalsts netiek apvienots ar finansējumu no citas atbalsta programmas, kuras finansējums tiek piešķirts no vietējiem, reģionālajiem, valsts vai Eiropas Savienības finanšu līdzekļiem par tām pašām attiecināmajām izmaksām;
· 73.9. revitalizāciju īsteno atbilstoši teritorijas attīstības plānošanas dokumentos noteiktajām prasībām vai saskaņo ar pašvaldību, kuras teritorijā atrodas nekustamais īpašums, kurā tiks īstenotas projekta darbības, ja teritorijas attīstības plānošanas dokumentos nav tieši norādīts atbilstošs nekustamā īpašuma lietošanas mērķa veids; 
· 73.10. nodrošina zemes lietojuma veida vai nekustamā īpašuma lietošanas mērķa maiņas ierosināšanu atbilstoši normatīvajiem aktiem par nekustamā īpašuma lietošanas mērķu klasifikāciju un nekustamā īpašuma lietošanas mērķu noteikšanas un maiņas kārtību (ja attiecināms);
· 73.11. nodrošina, ka revitalizācija tiek īstenota atbilstoši ietekmes uz vidi novērtējuma vai ietekmes sākotnējā izvērtējuma procedūrām (ja attiecināms);
· 73.12. nodrošina, ka revitalizācijas darbību īstenošana negatīvi neietekmēs apkārt esošās ūdenstilpes un apkārt esošo teritoriju ūdens līmeņa regulācijas un meliorācijas sistēmas funkcionalitāti un netiks izmainīts to hidroloģiskais stāvoklis, kā arī nodrošina, ka teritorijās, kur ilggadīgie stādījumi līdz šim nav audzēti, to ierīkošana tiks paredzēta tā, lai tie neapdraudētu blakus esošo teritoriju renaturalizācijai vai paludikultūru audzēšanai nepieciešamā hidroloģiskā režīma atjaunošanu;
· 73.13. nosaka būvdarbu un tehnisko kopšanas darbu veicējiem un pakalpojumu sniedzējiem pienākumu projekta ietvaros ievērot šādas horizontālā principa "Nenodarīt būtisku kaitējumu" prasības:
· 73.13.1. tiek ievērots koku ciršanas un ieaudzētā meža agrotehniskās kopšanas darbību īstenošanas aizliegums putnu ligzdošanas periodā (ja attiecināms);
· 73.13.2. īstenojot ūdens līmeņa regulācijas un meliorācijas sistēmas izbūvi, pārbūvi vai atjaunošanu normatīvajos aktos par riska ūdensobjektiem noteiktajos riska ūdensobjektu sateces baseinos, atbalstu par ūdens līmeņa regulācijas un meliorācijas sistēmu pārbūvi un atjaunošanu var saņemt tikai par videi saudzīgu meliorācijas sistēmu izbūvi;
· 73.13.3. īpaši aizsargājamās dabas teritorijās un mikroliegumos un Eiropas Savienības nozīmes biotopos un sugu dzīvotnēs, kas reģistrētas Dabas aizsardzības pārvaldes uzturētajā dabas datu portālā "Ozols", projekta darbības tiek īstenotas saskaņā ar īpaši aizsargājamu dabas teritoriju dabas aizsardzības plāniem (ja attiecināms), īpaši aizsargājamās dabas teritorijas aizsardzības un izmantošanas noteikumiem (ja attiecināms) vai, ja nav spēkā esošu dabas, sugu vai biotopu aizsardzības plānu vai noteikumu, tad saskaņā ar sertificēta dabas eksperta atzinumu par darbību atbilstošu ietekmi uz biotopiem un sugu dzīvotnēm un, ja attiecināms, hidrologa atzinumu par plānotā ūdens līmeņa režīma izmaiņām un to ietekmi uz apkārtējām teritorijām, tostarp:
· 73.13.3.1. ūdens līmeņa regulācijas un meliorācijas sistēmas izbūve, atjaunošana vai pārbūve netiek īstenota, ja to nepieļauj īpaši aizsargājamās teritorijas dabas aizsardzības plāns vai īpaši aizsargājamās dabas teritorijas aizsardzības un izmantošanas noteikumi. Ja ūdens līmeņa regulācijas un meliorācijas sistēmas izbūve, atjaunošana vai pārbūve ir pieļaujama, tad tā tiek saskaņota ar Dabas aizsardzības pārvaldi;
· 73.13.3.2. ja mežs tiek ieaudzēts īpaši aizsargājamā dabas teritorijā, mikroliegumā vai Eiropas Savienības nozīmes biotopā, tad projekta īstenotājs saņem Dabas aizsardzības pārvaldes saskaņojumu, bet mikroliegumu un Eiropas Savienības nozīmes biotopu gadījumā – arī dabas eksperta atzinumu par darbību atbilstību.
· 74. Šo noteikumu 23. punktā minēto atbalstāmo darbību attiecināmās izmaksas nosaka saskaņā ar metodiku, piemērojot vienas vienības izmaksu likmes, metodikā noteiktos aprēķinus un nosacījumus to noteikšanai. Metodiku atbildīgā iestāde ievieto savā tīmekļvietnē pēc tās apstiprināšanas, bet ne vēlāk kā piecas darbdienas pirms ceturtās un piektās kārtas atlases izsludināšanas.
· 75. Pasākuma ceturtajā un piektajā atlases kārtā finansējuma saņēmējs un sadarbības partneris (ja attiecināms) nodrošina šo noteikumu 19. punktā minēto ieņēmumu uzskaiti gada griezumā un iesniedz sadarbības iestādē atbilstošu informāciju pēc sadarbības iestādes pieprasījuma. Ja, īstenojot renaturalizāciju un ūdenstilpju izveidi, ieņēmumi projekta dzīves ciklā pēc projekta darbību pabeigšanas pārsniedz šo noteikumu 19. punktā minēto apmēru, finansējuma saņēmējs un sadarbības partneris (ja attiecināms) nekavējoties informē par to sadarbības iestādi.
· 76. Finansējuma saņēmējs un sadarbības partneris (ja attiecināms) nodrošina, ka ar komercdarbības atbalstu saistīto projekta dokumentāciju glabā 10 gadus no dienas, kad saskaņā ar šiem noteikumiem piešķirts komercdarbības atbalsts.
· 77. Sadarbības iestāde informāciju par sniegto komercdarbības atbalstu un komercdarbības atbalstu apliecinošos dokumentus glabā 10 gadus no dienas, kad saskaņā ar šiem noteikumiem piešķirts pēdējais atbalsts.
· 78. Sadarbības iestāde nodrošina komercdarbības atbalsta pārredzamības prasību izpildi atbilstoši regulas Nr. 651/2014 9. panta 1. un 4. punktam, regulas 2022/2472 9. panta 1. punktam un normatīvajam aktam par kārtību, kādā publicē informāciju par sniegto komercdarbības atbalstu.
· 79. Ja tiek pārkāpti regulas Nr. 651/2014, regulas 2023/2831 vai regulas 2022/2472 nosacījumi, finansējuma saņēmējam un sadarbības partnerim (ja attiecināms) ir pienākums atmaksāt sadarbības iestādei projekta ietvaros saņemto nelikumīgo komercdarbības atbalstu kopā ar procentiem no līdzekļiem, kas ir brīvi no komercdarbības atbalsta, saskaņā ar Komercdarbības atbalsta kontroles likuma IV vai V nodaļu.
· 80. Pēc civiltiesiskā līguma vai vienošanās par projekta īstenošanu noslēgšanas sadarbības iestāde, pamatojoties uz finansējuma saņēmēja rakstisku avansa pieprasījumu, atbilstoši normatīvajiem aktiem par valsts budžeta līdzekļu plānošanas kārtību Eiropas Savienības fondu projektu īstenošanai un maksājumu veikšanai 2021.–2027. gada plānošanas periodā nodrošina finansējuma saņēmējam avansa maksājumus, kurus var izmaksāt vairākos maksājumos, ievērojot, ka avansa un starpposma maksājumu kopsumma nepārsniedz 50 procentus no projektam piešķirtā Taisnīgas pārkārtošanās fonda finansējuma.
· 81. Avansa maksājuma izlietošanas laiks finansējuma saņēmējam nepārsniedz sešus mēnešus. Pašvaldībām avansa maksājumi jāplāno atbilstoši to spējai to izlietot sešu mēnešu laikā saimnieciskā gada ietvaros.
· 82. Sadarbības iestādei, revīzijas iestādei, Eiropas Komisijai vai Eiropas Komisijas ekspertiem ir tiesības pieprasīt finansējuma saņēmējam un sadarbības partnerim (ja attiecināms) visus projekta izmaksas pamatojošos dokumentus un veikt pārbaudes projekta īstenošanas vietā, tai skaitā pirms projekta iesnieguma apstiprināšanas.
· 83. Ja papildu komercdarbības atbalsts tiek piešķirts projekta īstenošanas laikā saskaņā ar regulas Nr. 651/2014 45. panta 2. punkta "c" un "d" apakšpunktu, tad par atbalsta piešķiršanas brīdi uzskata dienu, kad tiek parakstīti attiecīgie civiltiesiskā līguma vai vienošanās par projekta īstenošanu grozījumi.
· 84. Ja ar saimniecisku darbību nesaistīts projekts vai tā daļa projekta dzīves cikla laikā kļūst par projektu, kas saistīts ar saimniecisku darbību, kuram sniegtais atbalsts būtu kvalificējams kā komercdarbības atbalsts, finansējuma saņēmējs un sadarbības partneris (ja attiecināms) no finansējuma, par kuru nav saņemts nekāds komercdarbības atbalsts, atmaksā sadarbības iestādei visu nelikumīgi saņemto komercdarbības atbalstu kopā ar procentiem saskaņā ar Komercdarbības atbalsta kontroles likuma IV vai V nodaļu, izņemot gadījumu, ja ir iespējams piešķirt komercdarbības atbalstu saskaņā ar regulas Nr. 651/2014 45. panta 2. punkta "c" un "d" apakšpunktu par attiecināmajām izmaksām un atbalstāmajām darbībām, kas atbilst šajos noteikumos paredzētajām izmaksām un darbībām, lai komercdarbības atbalsts varētu tikt piešķirts atbilstoši regulas Nr. 651/2014 45. panta 2. punkta "c" un "d" apakšpunktam, vai arī ja nav iespējams piešķirt de minimis atbalstu saskaņā ar regulu 2023/2831 par attiecināmajām izmaksām un atbalstāmajām darbībām, kas atbilst šajos noteikumos paredzētajām izmaksām un darbībām, lai komercdarbības atbalsts varētu tikt piešķirts atbilstoši regulai 2023/2831.

